 रिसर्च स्कालर गी बी अपना रिसर्च दा विशे चुनदे बेल्लै उस बारै गम्भीरता कन्ने विचार करी लैना चाहिदा ऐ।  केई विशे मते बारी थोहड़ी दूर जाने पर गै बंद गली आंगर रुकी जंदे न।  केइयें विशे पर कम्म करने आस्तै लोड़दी संदर्भ समग्री गै मनासब मात्रा च उपलब्ध नेई हुंदी।  किश विशे ऐसे वी हुंदे न जिन्दे आस्तै रिसर्च स्कालर गी केइयें भआहरें पर जाइयै जानकारी किट्ठी करने दी लोड़ पौदी ऐ इनें सभनें गल्लें दी पूर्व जानकारी रिसर्च स्कालर गी होना बड़ी जरूरी हुंदी ऐ।  रिसर्च दे कम्मै गी करदे बेल्लै उसगी गौण (Secondary) कम्म कदें नेई समझना चाहिदा।  उस कम्मै गी गौण समझना उसदे बुनियादी म्हत्तव गी नकारने बरोबर होई जंदा ऐ।  रिसर्च दे कम्मै दी निरन्तरता कायम रौहनी चाहिदी ऐ।  लगन आहला राह राह्दू जियैं अपनी दूर-दरेडी मंजल तगर पुज्जने आस्तै लगातार ओहदे बक्खी चलदा रौंहदा ऐ, उस्सै चाल्ली रिसर्च दे जिज्ञासु दी एह खोज-यात्रा बी निरन्तर चलदी रौंहदा ऐ।  ओहदी लगन उसदा जनून बनी जंदी ऐष उस्सै दनून च ओह अपने विशे बारै नमें-सिर-नमीं जानकारी प्राप्त करने आस्तै उत्कंठित रौंहदा ऐ।  हर नमीं जानकारी प्राप्त करियै उसी आत्मसंतोश प्राप्त हुंदा ऐ ते नमें स्त्रोतें दे संदर्भे दी तपाश आस्तै ओहदे मनै च नमां उत्साह जागदा ऐ।  पर नमीं जानकारी बारै नोट्स(Notes) लैने दी समग्री, अर्थात कागज-पिंसल बगैरा हर बेल्लै ओहदे कोल मजूद होने चाहिदे न।  केइयें विशें दे अनुसंधान दे सिलसिले च कैमरा ते टेप-रिर्काडर दी मदद बी अनिवार्य हुंदी ऐ।  ऐसे विशें गी उस्सै बेल्लै चुनना ते स्वीकार करना चाहिदा अनिवार्य हुंदी ऐ।  ऐसे विशें गी उस्सै बेल्लै चुनना ते स्वीकार करना चाहिदा ऐ जेल्लै अपने कम्मै गी तोड़ चाढ़ने आस्तै इनें कीमती साधनें-उपकरणें गी असानी कन्नै उपलब्ध कीता जाई सकदा होऐ।  रिसर्च सरबन्धी हर जानकारी दी विज्ञानक परख-पड़ताल करियै गै उसगी अपने अनुसंधान च बर्तेआ जाना चाहिदा ऐ। 